รมว.คลัง มั่นใจทิศทางเงินเฟ้อปี 2566 จะอยู่ที่ 1-3% ด้านหนี้ครัวเรือน ส่งสัญญาณในทางบวก
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวถึงสถานการณ์เงินเฟ้อของประเทศไทยในขณะนี้ว่า รัฐบาลได้มีนโยบายเข้าไปช่วยเหลือประชาชน อาทิ การตรึงราคาน้ำมันดีเซล ซึ่งจะส่งผลให้ต้นทุนด้านการขนส่งลดลงและมีผลต่อราคาสินค้าอุปโภคบริโภค  การเข้าไปสนับสนุนค่าไฟฟ้าทั้งในรูปแบบครัวเรือนและระดับอุตสาหกรรม ตลอดจนการสนับสนุนการลดต้นทุนการผลิตในภาคการเกษตรจากการประมาณการของทางกระทรวงการคลังและธนาคารแห่งประเทศไทยมีความเห็นในทิศทางเดียวกันว่าตัวเลขเงินเฟ้อในปี 2566 จะมีทิศทางที่ปรับตัวลดลงที่ 1-3% ซึ่งในระดับมหภาคจะมีการใช้นโยบายทางการเงินการคลัง หรืออัตราดอกเบี้ยนโยบาย ซึ่งทางกระทรวงการคลังและธนาคารแห่งประเทศไทยได้มีข้อตกลงร่วมกันที่จะมีการปรึกษาหารือกันอย่างใกล้ชิด ส่วนในเรื่องของหนี้ครัวเรือนที่ยังอยู่ในระดับสูงนั้น มองว่าสถานการณ์ในปัจจุบันตัวเลขการจ้างงานและการเปลี่ยนงานมีเพิ่มมากขึ้นอัตราการว่างงานน้อยลง ซึ่งจะส่งผลดีต่อความสามารถในการชำระหนี้ของประชาชน โดยเมื่อประกอบกับสถานการณ์การท่องเที่ยวที่กลับมาดีขึ้น จึงทำให้เชื่อได้ว่าเศรษฐกิจไทยจะยังเติบโตได้ถึงร้อยละ 3.8 ตามที่คาดการณ์เอาไว้ขณะที่ในประเด็นเรื่องของการยุบสภาและการดำเนินงานของรัฐบาลยังสามารถกำหนดนโยบายเร่งด่วนเพื่อเข้ามาช่วยเหลือ หรือกระตุ้นเศรษฐกิจได้หรือไม่นั้นรัฐมนตรีว่าการกระทรวงการคลัง ระบุว่า ในขณะนี้ก็ยังไม่พบสัญญาณ หรือความจำเป็นที่จะต้องออกมาตรการกระตุ้นเศรษฐกิจเพิ่มเติม เพราะมาตรการเดิมที่มีอยู่ก็มีความเพียงพออยู่แล้ว แต่หากมีสถานการณ์เกิดขึ้นระหว่างการเป็นรัฐบาลรักษาการ คณะรัฐมนตรีก็ยังสามารถพิจารณาได้ตามความจำเป็น